ক্রিকেট: ভারতের ভিরাট কোহলি এক ম্যাচের টেস্ট চ্যাম্পিয়নশিপের ফাইনাল নিয়ে নাখোশ
নিউজিল্যান্ডের সাথে ক্রিকেটের টেস্ট চ্যাম্পিয়নশিপের ফাইনালে পরাজয়ের পর ভারতের অধিনায়ক ভিরাট কোহলি বলছেন যে একটি ম্যাচের মাধ্যমে টেস্ট ক্রিকেটের সেরা দল বাছাই করাটা ঠিক নয়।
ইংল্যান্ডের সাউদাম্পটনে বৃষ্টিবিঘ্নিত টেস্ট ম্যাচটি একটি বাড়তি দিনেও গড়িয়েছিল, অর্থাৎ পাঁচদিনের টেস্ট ম্যাচ হয়েছে মোট ছয়দিনে - যার মধ্যে দুইদিন মাঠে আবার খেলা হয়নি বৃষ্টির কারণে।
নিউজিল্যান্ড ভারতের দেয়া ১৩৯ রানের লক্ষ্যে ব্যাট করতে নেমে শেষ ইনিংসে মাত্র ২ উইকেট হারিয়ে জয় তুলে নিয়েছে। নিউজিল্যান্ডের জয় ছিল ৮ উইকেটের।
এই জয়ের মাধ্যমে নিউজিল্যান্ড প্রথমবারের মতো আন্তর্জাতিক ক্রিকেট কাউন্সিলের বড় কোন শিরোপা জিতেলো।
ভিরাট কোহলির মতামত হলো, আইসিসি টেস্ট চ্যাম্পিয়নশিপের ফাইনাল হওয়া উচিত তিন ম্যাচের।
"আমি মনে করি না যে বিশ্বের সেরা টেস্ট দল কোনটা, তা এক ম্যাচের মাধ্যমে ঠিক করা উচিত," ম্যাচ শেষে প্রেস কনফারেন্সে বলেন কোহলি। "এটা যদি টেস্ট সিরিজ হয়, তবে তিন ম্যাচের হওয়া উচিত। এখানে ফিরে আসার সুযোগ থাকে, আবার কোন দল একদলকে উড়িয়েও দিতে পারে।"
তবে দল হেরে যাওয়ার পর এ ধরনের মতামত দেয়া কোহলির জন্য নতুন কোন ব্যাপার নয়।
বিশ্বকাপের ফরম্যাট বদলানো উচিত, বলছেন কোহলি
বাংলাদেশের মানুষের ভারতবিদ্বেষ কি শুধু ক্রিকেটের ক্ষেত্রেই?
আইসিসি বর্ষসেরা কোহলি,ওয়ানডে দলে মুস্তাফিজ
এর আগেও বৈশ্বিক আসরে হেরে গিয়ে ভারতীয় অধিনায়ক বলেছিলেন যে টুর্নামেন্টের ফরম্যাটে পরিবর্তন আনা প্রয়োজন।
২০১৯ ক্রিকেট বিশ্বকাপের সেমিফাইনাল ম্যাচে ভারত নিউজিল্যান্ডের কাছে হেরে যায়।
ম্যাচ শেষে সংবাদ সম্মেলনে কোহলি বলেছিলেন, ২০২৩ বিশ্বকাপে নকআউট পর্বে পরিবর্তন আনা প্রয়োজন।
তখন তাকে প্রশ্ন করা হয়, তাহলে কি ইন্ডিয়ান প্রিমিয়ার লিগের নীতি অনুসরণ করার কথা তিনি বলছেন?
"হয়তো, যদি পয়েন্ট তালিকার এক নম্বরে থাকার কোনো গুরুত্ব থাকে। তাহলে এখানে একটা যুক্তিসঙ্গত জায়গা আছে আমার কথার, তবে আমি জানি না কি বাস্তবায়ন হতে যাচ্ছে," বলেছিলেন তিনি।
আইপিএলে পয়েন্ট তালিকার এক নম্বর আর দুই নম্বর দল প্রথমে কোয়ালিফায়ার ম্যাচ খেলে - যে ম্যাচে হেরে গেলেও পরাজিত দলের সুযোগ থাকে ফাইনালে ওঠার।
কোহলি বলেন, "আপনি পয়েন্ট তালিকার এক নম্বরে আছেন, এরপর অল্প সময়ের জন্য বাজে খেললেন এবং আপনি বাদ - এটা আপনাকে মেনে নিতে হচ্ছে।"
তিনি আরও বলেন, "আগে কে কী করেছে সেটা ব্যাপার না। এটা একটা আনকোরা নতুন দিন, আপনি যদি যথেষ্ট ভালো না হোন, আপনাকে বাড়ি যেতে হবে। এটাই বাস্তবতা।"
বিশ্বকাপের সেই ম্যাচের পরের সংবাদ সম্মেলন শেষ করেন তিনি এই বাক্য দিয়ে, "আমরা পুরো টুর্নামেন্টে ৪৫ মিনিট বাজে ক্রিকেট খেলেছি, সেটার মূল্য দিতে হলো।"
ভারত-নিউজিল্যান্ডের সেই সেমিফাইনালটিও বৃষ্টির বাধায় একদিনে শেষ হয়নি।
প্রথমদিন নিউজিল্যান্ড ব্যাট করলেও ভারত ব্যাটিংয়ে নেমেছিল পরের দিন। শেষ পর্যন্ত ১৮ রানে হেরে আসর শেষ করেছিল কোহলির ভারত।

নিউজিল্যান্ডের সাথে ক্রিকেটের টেস্ট চ্যাম্পিয়নশিপের ফাইনালে পরাজয়ের পর ভারতের অধিনায়ক ভিরাট কোহলি বলছেন যে একটি ম্যাচের মাধ্যমে টেস্ট ক্রিকেটের সেরা দল বাছাই করাটা ঠিক নয়।